દેશ અભૂતપૂર્વ સુરક્ષાસંકટનો સામનો કરી રહ્યો છે. ૧૯૬૫માં અને ૧૯૭૧માં જે પડકારો નહોતા એ આજે છે. એ સમયે પાકિસ્તાનમાં સરકાર હતી અને સરકારના હાથમાં પાકિસ્તાનનું તંત્ર હતું. આજે પાકિસ્તાનમાં સરકાર નામની છે અને પાકિસ્તાનના તંત્રનો દોર તેના હાથમાંથી છૂટી ગયો છે. પાકિસ્તાન પાસે અણુશસ્ત્રો છે અને દેશ પર કબજો ત્રાસવાદીઓનો છે. માટે જ મેં ગયા અઠવાડિયે આ કૉલમમાં લખ્યું હતું કે જગતની ફોજદારી કરનારા અમેરિકાએ પાકિસ્તાનનાં અણુશસ્ત્રોનો કબજો લઈ લેવાનું છેલ્લું પાપ કરી લેવું જોઈએ. એ પછી અમેરિકા જગતની ફોજદારી કરવાનું બંધ કરે કે કરવાની સ્થિતિમાં ભલે ન રહે, પણ આપણા પરનું જોખમ ઘટી જશે.